	
ОПРЕДЕЛЕНИЕ
№ 3
София, 23.11.2006 година

Върховният административен съд на Република България - 5-членен състав, І колегия, в закрито заседание в състав:

ПРЕДСЕДАТЕЛ: БОЯН МАГДАЛИНЧЕВ
ЧЛЕНОВЕ: ЦВЕТАНА СУРЛЕКОВА
НИНА ДОКТОРОВА
ГАЛИНА МАТЕЙСКА
ДИАНА ГЪРБАТОВА

при секретар и с участието
на прокурора изслуша докладваното
от съдията НИНА ДОКТОРОВА
тълк. дело № 2/2006 година.


Делото е образувано по предложение на министъра на правосъдието за издаване на тълкувателно решение по прилагането на чл. 2 от Закона за възстановяване на собствеността върху горите и земите от горския фонд.
В обстоятелствената част на предложението е застъпено становището, че в чл. 2 от Закона за възстановяване на собствеността върху горите и земите от горския фонд (ЗВСГЗГФ) са изброени актовете, по които горите и земите са включени в държавния горски фонд и подлежат на възстановяване. Освен изрично изброените са включени и последвалите закони, укази и актове на Министерския съвет, Държавния съвет и Президиума на Народното събрание.
Поддържа се, че решенията на съдилищата за позоваване на актовете, изрично изброени в чл. 2, ал. 1, са противоречиви. В едни случаи се възстановява правото на собственост върху гори, които са одържавени преди изброените в чл. 2, ал. 1 актове, а в други случаи съдилищата отказват правото на възстановяване на собствеността върху одържавените гори по предхождащи изброените в чл. 2 актове.
На следващо място се поддържа, че съдилищата придават различно съдържание на понятието "балталък", което е било използвано в първите български закони за горите. В едни случаи съдилищата са приемали, че това е прехвърляне на собствеността върху горите от държавата на общините, а в други, че това е прехвърляне на ограничено вещно право.
При така изложеното в обстоятелствената част е направено предложение до Общото събрание на Върховния административен съд за издаване на тълкувателно решение по следните въпроси:
1. Има ли основание да се възстановява собствеността на гори и земи, одържавени по закони и други актове, издадени преди изброените в чл. 2, ал. 1 ЗВСГЗГФ?
2. "Балталъкът" прехвърляне на собственост ли е или на вещно право на ползване, и подлежат ли на възстановяване на общините тези гори, ако по-късно те са включени в държавния горски фонд?
Искането е постъпило във Върховния административен съд на 3.02.2006 г. - преди влизането в сила на дял ІV от Административнопроцесуалния кодекс (АПК), но делото е образувано след влизането в законна сила на същия. Според § 5 от преходните и заключителните разпоредби на АПК постъпилите искания и неприключилите производства за издаване на тълкувателни решения и постановления се разглеждат от Върховния административен съд по реда, предвиден в кодекса.
Настоящият 5-членен състав на Върховния административен съд - І колегия, намира, че направеното предложение за издаване на тълкувателно решение е по чл. 262, т. 1 АПК. То е от министъра на правосъдието, изрично посочен в чл. 261 като субект, имащ право да направи искането, и отговаря на изискванията на чл. 263 АПК.
Настоящото производство пред 5-членния състав е по неговата допустимост - според изискването на чл. 264 от същия.
За да се издаде тълкувателно решение по чл. 258 от АПК, е необходимо да съществуват спорни въпроси по тълкуването и прилагането на закона. Установяването им е необходима предпоставка за издаването на тълкувателно решение, което ще служи за ръководство на съдилищата и административните органи.
Преди всичко следва да се подчертае, че Върховният административен съд няма постановени актове по прилагането на ЗВСГЗГФ. Такива актове от Върховния административен съд са постановявани единствено при направено искане за отмяна на влезли в сила решения на окръжните или районните съдилища по реда на чл. 42, ал. 2 във връзка с чл. 41, ал. 1 от Закона за Върховния административен съд. В извънинстанционните производства Върховният административен съд се е произнасял по законосъобразността и правилността на съдебните актове - определения и решения на районните или окръжните съдилища, с оглед доказването на основанията за отмяна според нормата на чл. 231 ГПК, но не и по прилагането на чл. 2, ал. 1 ЗВСГЗГФ.
От приложените към предложението съдебни актове на районните и окръжните съдилища не може да се направи извод за съществуването на спорни въпроси по тълкуването и прилагането на чл. 2, ал. 1 ЗВСГЗГФ.
В нито един от приложените съдебни актове не се установява възстановяване на собствеността върху одържавените гори и земи, включени в държавния горски фонд, на правно основание, сочено в закон или нормативен акт извън приложното поле на чл. 2, ал. 1.
В процедурата по чл. 13, ал. 2 и 6 ЗВСГЗГФ при установяване и доказване на твърдяното право на собственост върху гори пред съдилищата са използвани писмени доказателства, неизчерпателно изброени в чл. 13, ал. 3 ЗВСГЗГФ. Тяхната доказателствена сила е преценявана според действащото законодателство - време и място на съставянето им, съобразно императивното изискване на чл. 142 от Гражданския процесуален кодекс. При тази преценка съдилищата са се позовавали на Закона за горите от 1897, 1904, 1922 и 1925 година. Преценката на доказателствената сила на представяните писмени доказателства по същността си не представлява възстановяване на правото на собственост върху горите извън сочените актове, включени в приложното поле на чл. 2, ал. 1 ЗВСГЗГФ.
Направеното предложение по т. 1 като необосновано ще следва да бъде отклонено.
Предложението по т. 2 е недопустимо.
Тълкуване може да се иска само на действаща правна норма. Аргумент за този извод е нормата на чл. 258 АПК, според която при спорни въпроси по тълкуването и прилагането на закона общото събрание на всяка от колегиите на Върховния административен съд може да се произнася с тълкувателни решения, които служат за ръководство на съдилищата и на административните органи.
Понятието "балталък" не се среща в действащото законодателство. Такова е и становището на министъра на правосъдието, в което твърди, че това понятие е било използвано в първите български закони за горите.
Понятието "балталък" е свързано с материалноправна норма. С отменянето на законите, в които е било използвано, то губи своето значение и не може да се прилага. След като материалноправна норма не се прилага, тя не е част от действащото материално право, поради което не може да бъде тълкувана.
По изложените съображения настоящият 5-членен състав на Върховния административен съд

ОПРЕДЕЛИ:

ОТКЛОНЯВА искането на министъра на правосъдието за издаване на тълкувателно решение по прилагането на чл. 2 от Закона за възстановяване на собствеността върху горите и земите от горския фонд.
ОТКЛОНЯВА предложението на министъра на правосъдието за тълкуване на понятието "балталък".
ПРЕКРАТЯВА производството по тълкувателно дело № 2 по описа за 2006 г. на Върховния административен съд.
ОПРЕДЕЛЕНИЕТО не подлежи на обжалване.


Вярно с оригинала, ПРЕДСЕДАТЕЛ: /п/ Б. Магдалинчев
секретар: ЧЛЕНОВЕ: /п/ Цв. Сурлекова
/п/ Н. Докторова
/п/ Г. Матейска
/п/ Д. Гърбатова 


	


